b'\n_START_ARTICLE_\nKristen videreg\xc3\xa5ende skole \xe2\x80\x93 Nordland\n_START_PARAGRAPH_\nKristen videreg\xc3\xa5ende skole \xe2\x80\x93 Nordland, forkortet KVN, er en offentlig finansiert privat, videreg\xc3\xa5ende skole p\xc3\xa5 Nesna i Nordland som gir utdannelse i studiespesialiserende fag, helse- og oppvekstfag og IKT-servicefag. Skolen ble etablert i 1991. Skolen satser mye p\xc3\xa5 sosialpedagogiske tiltak med trening og leksehjelp p\xc3\xa5 kveldstid._NEWLINE_Skolen har sin kropps\xc3\xb8vingsundervisning i Nesna Flerbrukshall. Som n\xc3\xa6rmeste nabo til skolen ligger kunstgressbanen og Nord universitet med blant annet sv\xc3\xb8mmehall og klatrevegg._NEWLINE_KVN er en stiftelse som ble opprettet av Normisjon, Den Evangelisk Lutherske Frikirke og Det Norske Misjonsselskap.  KVN er reist og blir drevet p\xc3\xa5 grunnlag av \xc2\xabPrivatskoleloven av 14.juni 1985\xc2\xbb, men er for\xc3\xb8vrig underlagt \xc2\xabLov om videreg\xc3\xa5ende oppl\xc3\xa6ring\xc2\xbb. Dette inneb\xc3\xa6rer at elevene p\xc3\xa5 KVN har de samme rettigheter til undervisning, eksamen og kompetanse for videre studier som videreg\xc3\xa5ende skoler generelt.'